Rolstoel-daggasmous vasgetrekFoto: SAPD ŉ Man in ŉ rolstoel in Welkom is uitgevang ná hy dagga en ander dwelms gesmous het. Kapt. Stephen Thakeng, woordvoerder van die polisie, het gesê lede van die Thabong-intelligensiespan en Welkom se honde-eenheid het Saterdag inligting ontvang oor die man wat dwelms verkoop. Hy is agter die Bedelia-winkelsentrum genader en gevra om deursoek te word. “Daar is dagga en CAT by hom gekry – hy het letterlik bo-op hierdie dwelms gesit. Hy is net daar in hegtenis geneem,” het Thakeng laat hoor. Die dwelms het ŉ beraamde straatwaarde van R1 500. Die man (28) sal Maandag in die Welkom-landdroshof verskyn op aanklagte van handeldryf met dwelms.